
Esselamu alejkum. Kod nas u gradu oni koji nemaju novca tj. ne rade bave se kopanjem uglja i prodajom, ja sam išao da se uvjerim kako to ljudi rade pa ću vama ispričati a vi ćete mi odgovoriti da li je to ***[haram](https://pitajucene.com/search/haram/questions/ "Pretraži pitanja o haramu")*** novac ili ne. Na kop dođe masa ljudi, neki sa tačkama neki sa traktorima a neki sa automobilima, i čeka se smjena, dolazi autobus za radnike i odvozi radnike i kad taj autobus prođje onda ovi ulaze u radilište i svak sebi kopa, jedni nakopaju dvije vreće i voze kućama dok neki kopaju više i to prodaju. Otišao sam samo da se uvjerim i vidio sam veliki broj omladine koja sebi na taj način zaradi neku paru ali pretežno ta omladina kopa po dvije ili tri vreće i voze na tačkama, vidio sam da se mnogo pate da bi te vreće izvukli iz radilišta, jer oko 300m treba uz brdo izvući te vrece. To radilište pripada Rudniku i oni znaju da se to radi, čak ima i čuvar ali on ne može ništa, pa čak taj čuvar traži od ljudi da mu nešto plate npr. za traktor i auto plačaju 10-20km….Eh brate sad mene zanima dali je to haram ili ne i dali sad npr. neko može da ide i da sebi pripremi zimnicu? A pretežno se za zimnicu kupuje ugalj od tih ljudi koji na taj način kopaju ugalj jer je on jeftiniji nego da se uzima od rudnika, i dali ja ako kupim taj čumur od ljudi koji na taj način kopaju sudjelujem u tome, tj. dali je meni to haram uzimati od njih?


* 
* 
* 
* 
* 
* 
* 

 
KOPANJE UGLJA – KRAĐA ILI NAFAKA?

Alejkumusselam.  

Ovo što ljudi rade može imati dvije solucije. Prva – da direktor ili vlasnik firme zna da ljudi na takav način u to vrijeme dolaze, kopaju i uzimaju ugalj i on sve to prešućuje, toleriše i odobrava ili svemu tome gleda kroz prste ili je čak javno riječima sve to odobrio. U ovom slučaju, direktor ili vlasnik firme koji ima ovlasti da to odobri ili zabrani, njegovo prešućivanje i nepreduzimanje mjera kojima bi to zabranio i spriječio, poput toga da pozove policiju i sudski goni one koji uzimaju ugalj, ukazuje na to da se to prešutno odobrava a što sa šerijatske strane znači da je ***[halal](https://pitajucene.com/search/halal/questions/ "Pretraži pitanja o halalu")*** i onome ko uzima taj ugalj i onome ko kupuje od njih.  

Druga solucija – da vlasnik ili direktor firme jasno i nedvosmisleno kategorički zabranjuje bespravno uzimanje uglja onima koji nemaju pravo na to i u prilog tome postavi čuvare, stražu, sudski goni one koji prekrše to i slično tome, što sve ukazuje da ne ohalaljuje uzimanje uglja i da zabranjuje njegovo uzimanje što ustvari predstavlja čistu krađu. U ovom slučaju nije dozvoljeno uzimanje, ili tačnije krađa uglja, niti je dozvoljeno kupovati ovakav ugalj od onih koji ga kradu.  

Na osnovu tvog opisa načina kako se uzima taj ugalj bliže da odgovara prvoj soluciji, a Allah zna najbolje. Ve billahi tevfik.


Na pitanje odgovorio: dr. Zijad Ljakic  

Preuzeto sa stranice: <http://www.n-um.com>


